REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/292-15

2. jul 2015. godine

B e o g r a d

**Z A P I S N I K**

**45. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 2. JULA 2015. GODINE**

Sednica je počela u 13,10 časova.

Sednici je predsedavao Petar Petrović, predsednik Odbora.

Sednici su prisustvovali članovi Odbora: Biljana Ilić Stošić, Biljana Savović, Mirjana Andrić, Meho Omerović, Dragan Paunović, Velinka Tošić, Živan Đurišić i Vladimir Đukanović.

Sednici nisu prisustvovali članovi Odbora: Aleksandar Martinović, Neđo Jovanović, Olgica Batić, Miletić Mihajlović, Laslo Varga, Balša Božović, Tanja Tomašević Damnjanović, niti njihovi zamenici.

Na predlog Vladimira Đukanovića, koji do početka sednice nije upoznat sa odgovorom Agencije za borbu protiv korupcije o meri koju je zbog povrede zakona Agencija izrekla Vidi Škero, Odbor je, sa jednim uzdržanim glasom, odlučio da se odloži razmatranje Predloga da se za člana Odbora Agencije za borbu protiv korupcije izabere Vida Škero, koji su zajedno podneli Zaštitnik građana i Poverenik za informacije od javnog značaja i zaštitu podataka o ličnosti (četvrta tačka u Predlogu dnevnog reda), pa je utvrđen sledeći

D n e v n i r e d :

1. Utvrđivanje Predloga zaključka povodom razmatranja Redovnog godišnjeg izveštaja Zaštitnika građana za 2014. godinu (broj 02-650/15, od 14. marta 2015. godine);
2. Utvrđivanje Predloga zaključka povodom razmatranja Izveštaja o radu Agencije za borbu protiv korupcije za 2014. godinu sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013. do 2018. godine i Akcioni plan za njeno sprovođenje (broj 02-880/15, od 31. marta 2015. godine);
3. Utvrđivanje Predloga zaključka povodom razmatranja Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2014. godinu (broj 02-861/15, od 30. marta 2015. godine);
4. R a z n o.

Pre prelaska na rad po utvrđenom dnevnom redu usvojen je, bez primedaba, zapisnik sa 44. sednice Odbora.

**Prva tačka dnevnog reda:** **Utvrđivanje Predloga zaključka povodom razmatranja Redovnog godišnjeg izveštaja Zaštitnika građana za 2014. godinu**

Povodom Redovnog godišnjeg izveštaja Zaštitnika građana za 2014. godinu, koji je Odbor razmatrao na 36. sednici 14. aprila 2015. godine, Odbor je utvrdio i zaključio da Narodnoj skupštini uputi sledeći Predlog zaključka:

„Na osnovu člana 8. stav 1. Zakona o Narodnoj skupštini („Službeni glasnik“, broj 9/10) i člana 238. stav 5. Poslovnika Narodne skupštine(„Službeni glasnik RS“, broj 20/12- Prečišćeni tekst),

Narodna skupština, na \_\_\_ sednici održanoj \_\_\_\_ godine, donela je

Z A K Lj U Č A K

povodom razmatranja Redovnog godišnjeg izveštaja Zaštitnika građana za 2014. godinu

1. Narodna skupština ocenjuje da su, nakon zaključaka koje je donela u 2014. godini, učinjeni pozitivni pomaci u oblasti pravosuđa i državne uprave, koji su konstatovani i u Redovnom godišnjem izveštaju Zaštitnika građana za 2014. godinu, pre svega donošenjem jednog broja zakona i drugih propisa kojima su stvorene normativne pretpostavke za otklanjanje manjkavosti na koje je ukazivano u dosadašnjim zaključcima Narodne skupštine i preporukama Zaštitnika građana, a u cilju jačanja institucija i poštovanja prava građana.

Usvojenim izmenama i dopunama zakona kojima se uređuju dve nove pravosudne profesije, javno beležništvo i privatni izvršitelji, otklonjene su neželjene posledice pojedinih njihovih rešenja na ostvarivanje prava građana. Donošenjem Zakona o zaštiti uzbunjivača izgrađen je normativni okvir za zaštitu građana koji u dobroj veri ukažu na nepravilnosti i nezakonitosti u postupanju organa vlasti kojima se ugrožavaju ili povređuju prava građana i javni interes. Zakonom o posredovanju u rešavanju sporova, donetim u protekloj godini, kojim je data mogućnost strankama u postupku da dobrovoljno reše sporni odnos putem pregovaranja, doprinosi se rasterećenju sudova i ostvarivanju prava na pravično suđenje u razumnom roku. Nedavno donetim Zakonom o inspekcijskom nadzoru, kojim je normativno uređen inspekcijski postupak, položaj, prava i odgovornosti inspektora i organizacija i koordinacija inspekcijskih službi, učinjen je značajan pomak u boljem organizovanju i delotvornijem radu inspekcijskih službi na različitim nivoima vlasti, a donošenjem Zakona o zaštiti prava na suđenje u razumnom roku uređena je zaštita ovog Ustavom zajemčenog ljudskog prava.

Narodna skupština i ovom prilikom ukazuje na potrebu da Vlada u najkraćem roku predloži zakon kojim se uređuje besplatna pravna pomoć i uputi ga Narodnoj skupštini na razmatranje i usvajanje, jer će se donošenjem ovog zakona omogućiti pristup pravdi najsiromašnijim građanima, imajući u vidu da su propisani iznosi sudskih taksi velikom broju građana prepreka za ostvarivanje sudske zaštite njihovih prava.

2. Polazeći od ocene Zaštitnika građana da u reformi državne uprave ni u 2014. godini nije načinjen značajniji pomak u depolitizaciji, racionalizaciji i profesionalizaciji javne uprave, Narodna skupština ukazuje da Vlada treba da pristupi ostvarivanju ciljeva utvrđenih Strategijom reforme javne uprave u Republici Srbiji, koju je usvojila januara 2014. godine, predlaganjem odgovarajućih zakona, blagovremenim donošenjem propisa za njihovo sprovođenje i drugim neposrednim merama, jer je unapređenje pravnog okvira za uređivanje i usklađivanje uprave sa principima utvrđenim Strategijom jedan od najvažnijih prioriteta Republike Srbije. Pritom je neophodno da se uspostavi jedinstveni pravni režim i sistem standarda za vršenje poslova javne uprave u cilju obezbeđivanja iste zaštite prava građana na svim nivoima vlasti.

3. Narodna skuština poziva Vladu da, u skladu sa inicijativama i preporukama Zaštitnika građana, preispita važeća rešenja Zakona o Zaštitniku građana i predloži Narodnoj skupštini izmene Zakona kojima će se uskladiti pravni okvir za rad Zaštitnika građana sa potrebama uočenim u dosadašnjem radu.

4. Narodna skupština obavezuje Vladu da, u skladu sa preporukama Zaštitnika građana, i dalje preduzima odgovarajuće mere da se poboljša položaj građana kada se radi o zaštiti prava lica lišenih slobode, usklađivanjem propisa sa važećim standardima, poboljšavanjem uslova u prostorijama za policijsko zadržavanje građana i pritvorskim jedinicama, kao i usklađivanjem smeštajnih uslova osuđenih lica sa važećim propisima i standardima. Narodna skupština, pritom, polazeći od ocene Zaštitnika građana, konstatuje da se u ovoj oblasti mogu uočiti i određena poboljšanja.

5. Narodna skupština obavezuje Vladu da, u roku od šest meseci, podnese Narodnoj skupštini izveštaj o sprovođenju ovih zaključaka i preporuka Zaštitnika građana i time Narodnoj skupštini omogući praćenje njihove primene u vršenju kontrolne funkcije, koju ima na osnovu Ustava i zakona.

6. Ovaj zaključak objaviće se u „Službenom glasniku Republike Srbije“.“

**Druga tačka dnevnog reda:** **Utvrđivanje Predloga zaključka povodom razmatranja Izveštaja o radu Agencije za borbu protiv korupcije za 2014. godinu sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013. do 2018. godine i Akcioni plan za njeno sprovođenje**

Povodom Izveštaja o radu Agencije za borbu protiv korupcije za 2014. godinu, sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013 – 2018. godine i Akcionog plana za njeno sprovođenje, koji je Odbor razmatrao na 41. sednici održanoj 14. maja 2015. godine, Odbor je utvrdio i zaključio da Narodnoj skupštini uputi sledeći predlog zaključka:

„Na osnovu člana 8. stav 1. Zakona o Narodnoj skupštini („Službeni glasnik“, broj 9/10) i člana 238. stav 5. Poslovnika Narodne skupštine(„Službeni glasnik RS“, broj 20/12- Prečišćeni tekst),

Narodna skupština, na \_\_\_ sednici održanoj \_\_\_\_ godine, donela je

Z A K Lj U Č A K

povodom razmatranja Izveštaja o radu Agencije za borbu protiv korupcije za 2014. godinu, sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013. do 2018. godine i Akcionog plana za njeno sprovođenje

1. Narodna skupština konstatuje da je Izveštaj o radu Agencije za borbu protiv korupcije za 2014. godinu, sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013 – 2018. godine i Akcionog plana za njeno sprovođenje, celovito predstavio aktivnosti, rezultate i prepreke u radu Agencije, kao i stanje u oblasti sprovođenja Nacionalne strategije za borbu protiv korupcije i Akcionog plana za njeno sprovođenje.

2. Polazeći od preporuka Agencije za borbu protiv korupcije, Narodna skupština konstatuje da je potrebno da se dograde rešenja Zakona o Agenciji za borbu protiv korupcije, čime će se stvoriti normativni uslovi za unapređenje mehanizama za prevenciju i borbu protiv korupcije, s obzirom na uočenu potrebu da se Zakonom, u skladu sa Nacionalnom strategijom za borbu protiv korupcije i Akcionim planom za njeno sprovođenje, sveobuhvatnije i preciznije urede pitanja koja se odnose na sprečavanje sukoba interesa, kumulaciju javnih funkcija, prijavljivanje imovine i prihoda, otklanjanje pravnih praznina, pristup Agencije službenim evidencijama i dokumentaciji organa javne vlasti i drugih pravnih lica, unapređenje mehanizama nadzora, sve u cilju poboljšanja efikasnosti rada Agencije i jačanja njene nezavisnosti, kao i druga pitanja na koja se u preporukama Agencije ukazuje.

3. Narodna skupština očekuje da Vlada, polazeći od preporuka Agencije za borbu protiv korupcije, uputi Narodnoj skupštini na usvajanje predlog izmena i dopuna Zakona o finansiranju političkih aktivnosti kojim treba da se, u skladu sa Nacionalnom strategijom za borbu protiv korupcije i Akcionim planom za njeno sprovođenje, otklone nedostaci postojećih rešenja uočeni u dosadašnjoj primeni Zakona i razgraniče obaveze Agencije, Državne revizorske institucije i drugih organa u postupku kontrole političkih aktivnosti i subjekata i precizno utvrde obaveze i mehanizmi za transparentnost finansiranja političkih subjekata.

4. Narodna skupština konstatuje da je neophodno da ispuni svoju obavezu utvrđenu Nacionalnom strategijom za borbu protiv korupcije, koju nije ispunila u prethodnoj godini, i pristupi izmenama i dopunama Zakona o Narodnoj skupštini kako bi, na osnovu tih izmena Zakona, Poslovnikom Narodne skupštine uredila postupak za praćenje sprovođenja zaključaka Narodne skupštine donetih povodom razmatranja godišnjih izveštaja nezavisnih državnih organa.

5. Polazeći od ukazivanja Agencije na nizak procenat ispunjenosti Nacionalne strategije za borbu protiv korupcije za 2014. godinu i Akcionog plana, Narodna skupština ističe da je neophodno da svi organi javne vlasti, označeni kao odgovorni subjekti, realizuju aktivnosti iz Akcionog plana i da unapređenjem kvaliteta izveštavanja i poštovanjem rokova za podnošenje izveštaja omoguće Agenciji nadzor nad sprovođenjem Strategije i Akcionog plana.

6. Narodna skupština obavezuje Vladu da, u roku od šest meseci, podnese Narodnoj skupštini izveštaj o sprovođenju ovih zaključaka.

7. Ovaj zaključak objaviće se u „Službenom glasniku Republike Srbije“.“

**Treća tačka dnevnog reda:** **Utvrđivanje Predloga zaključka povodom razmatranja Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2014. godinu**

Povodom Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2014. godinu, koji je Odbor razmatrao na 41. sednici održanoj 14. maja 2015. godine, Odbor je utvrdio i zaključio da Narodnoj skupštini uputi sledeći predlog zaključka:

„Na osnovu člana 8. stav 1. Zakona o Narodnoj skupštini („Službeni glasnik“, broj 9/10) i člana 238. stav 5. Poslovnika Narodne skupštine („Službeni glasnik RS“, broj 20/12 - Prečišćeni tekst),

Narodna skupština, na \_\_\_ sednici održanoj \_\_\_\_ godine, donela je

Z A K Lj U Č A K

povodom razmatranja Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2014. godinu

1. Narodna skupština konstatuje da je Izveštaj o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2014. godinu analitički ukazao na stanje u oblasti slobodnog pristupa informacijama od javnog značaja i oblasti zaštite podataka o ličnosti, ocenjujući da se ostvaruju pozitivni rezultati na polju afirmacije i zaštite prava na slobodan pristup informacijama od javnog značaja i zaštitu podataka o ličnosti, ali da stanje u ovim oblastima i dalje mora da se unapređuje.

Narodna skupština podržava aktivnosti Poverenika za informacije od javnog značaja i zaštitu podataka o ličnosti u ostvarivanju i zaštiti prava na slobodan pristup informacijama od javnog značaja i zaštitu podataka o ličnosti i napore koje ulaže za njihovo unapređivanje.

Narodna skupština naglašava da je Poverenik, u skladu sa Zakonom o slobodnom pristupu informacijama od javnog značaja i Zakonom o zaštiti podataka o ličnosti, samostalan i nezavisan državni organ ovlašćen da predlaže organima vlasti preduzimanje mera u cilju unapređivanja njihovog rada, da daje inicijativu za donošenje ili izmene propisa radi sprovođenja i unapređenja prava na pristup informacijama od javnog značaja, kao i da prati poštovanje obaveza organa vlasti utvrđenih zakonom i da izveštava javnost i Narodnu skupštinu o tome.

Narodna supština obavezuje Vladu i nadležna ministarstva da preduzmu potrebne mere za realizacuju preporuka Poverenika i zaključaka Narodne skupštine donetih povodom razmatranja godišnjeg izveštaja Poverenika, posebno imajući u vidu konstataciju Poverenika da većina zaključaka koje je Narodna skupština donela povodom razmatranja godišnjih izveštaja nije sprovedena.

2. Narodna skupština podržava stav Poverenika da je uslov daljeg napretka u ostvarivanju prava građana promena pasivnog odnosa organa javne vlasti prema zahtevima građana i ističe da je jačanjem transparentnosti potrebno uspostaviti praksu objavljivanja što više informacija o radu organa vlasti i bez posebnih zahteva građana, posebno imajući u vidu savremenu tehnologiju i sredstva elektronske komunikacije koja mogu tome značajno doprineti.

3. Polazeći od ocena i preporuka Poverenika, Narodna skuština ukazuje Vladi na potrebu da preispita važeća i predloži nova rešenja Zakona o slobodnom pristupu informacijama od javnog značaja, kako bi se zakonska rešenja uskladila sa promenama u drugim oblastima pravnog sistema, kao i sa propisima Evropske unije.

4. Narodna skupština ukazuje Vladi i na obavezu da novim rešenjima Zakona o zaštiti podataka o ličnosti i drugih sektorskih zakona, kao i donošenjem podzakonskih propisa obezbedi sprovođenje zakona kojim se uređuje tajnost podataka o ličnosti i time omogući ostvarivanje ustavnog prava građana na zaštitu podataka o ličnosti u skladu sa međunarodnim standardima. Posebno se naglašava da još nije donet ni Akcioni plan za sprovođenje Strategije zaštite podataka o ličnosti koji treba da obezbedi njenu realizaciju.

5. Narodna skupština ističe da je Vlada dužna da, u skladu sa odgovarajućim zakonskim odredbama, obezbedi prinudno izvršavanje konačnih, izvršnih i obavezujućih rešenja Poverenika i da, koristeći postojeće zakonske mahanizme, preko nadležnog ministarstva, primenjuje mere iz svoje nadležnosti, pokretanjem postupka za utvrđivanje odgovornosti za propuste u radu državnih organa, kao i odgovornosti funkcionera koji nisu izvršavali obaveze u skladu sa zakonom.

6. Narodna skupština se obavezuje da će u svojoj zakonodavnoj aktivnosti nastojati da se u pogledu predloženih pojedinačnih rešenja zakona obezbedi poštovanje osnovnih načela slobodnog pristupa informacijama od javnog značaja i prava na zaštitu podataka o ličnosti, posebno kada na to ukaže Poverenik za informacije od javnog značaja i zaštitu podataka o ličnosti.

7. Narodna skupština obavezuje Vladu da, u roku od šest meseci, podnese Narodnoj skupštini izveštaj o sprovođenju ovih zaključaka.

9. Ovaj zaključak objaviće se u „Službenom glasniku Republike Srbije“.“

**Četvrta tačka dnevnog reda: R a z n o**

Na predlog predsednika Odbor je zaključio da se uputi dopis udruženjima novinara kojim će se ova udruženja pozvati da, u skladu sa članom 9. stav 2. tačka 9. Zakona o Agenciji za borbu protiv korupcije, kao ovlašćeni predlagači putem zajedničkog dogovora podnesu predlog za izbor člana Odbora Agencije za borbu protiv korupcije. Ovo imajući u vidu da udruženja novinara još nisu predložila kandidata za člana Odbora Agencije, iako je mandat prethodnom članu izabranom na njihov predlog istekao 18. marta 2013. godine.

Sednica je završena u 13,20 časova.

SEKRETAR PREDSEDNIK

Ljiljana Miletić Živković Petar Petrović